Kansanedustaja Timo Harakka jätti hallituksen vastattavaksi kirjallisen kysymyksen yritysvastuujärjestö Finnwatchin rahoituksen ja toiminnan turvaamisesta.

– Finnwatch on Suomen ainoa riippumaton tutkimusorganisaatio, joka systemaattisesti seuraa maailmalla toimivien suomalaisten yritysten yhteiskuntavastuuta ja raportoi siitä julkisuuteen. Finnwatchin perustajia ja nykyisiä tukijoita ovat kansalaisjärjestöt ja ammattiliitot. Järjestön toiminta on riippuvainen julkisesta rahoituksesta, jota Finnwatch on anonut joka vuosi erikseen vuodeksi kerrallaan, SDP:n kansanedustaja Timo Harakka toteaa kysymyksessään.

Harakan mukaan nykyinen hallitusohjelma ei mainitse sanallakaan yritysvastuuta. Samalla nykyinen hallitus on päättänyt siirtää 100 miljoonaa euroa yritysten lainamuotoisiin kehitysmaahankkeisiin ja Finnfundin pääomittamiseen ja on leikkaamassa yritysvastuujärjestö Finnwatchin rahoituksen.

Kansanedustajan mukaan Finnwatchin kokonaisbudjetti vuonna 2014 oli 264 906 euroa, josta ulkoministeriön osuus oli noin 58 000 euroa. Tämä muodostui lähes kokonaan viestintä- ja globaalikasvatustuesta. Ulkoministeriö uhkaa nyt jäädyttää järjestön viestintä- ja globaalikasvatustuen, joka on keskeisin Finnwatchin kotimaan työhön saama julkinen tuki.

– Vaatimattoman rahoituksensa vastineeksi Finnwatch on toiminut erittäin tehokkaasti ja näkyvästi. Järjestö on tuonut esille useita epäkohtia, jotka on julkisen keskustelun ansiosta voitu korjata. Vaikka Finnwatchin päätehtävänä on seurata ihmis- ja työoikeuksien toteutumista sekä toiminnan ympäristövaikutuksia, se on onnistunut hankkimaan tietoja, joita suomalaiset yritykset ovat voineet käyttää hyödykseen toimintansa parantamiseksi ja oman maineensa parantamiseksi.

Harakka muistuttaa, että Finnwatch on saanut tutkimuksilleen laajan medianäkyvyyden, jonka ansiosta globaalit kehitys- ja ympäristökysymykset ovat poikkeuksellisesti nousseet yleiseen keskusteluun.

– Yritysvastuujärjestöjen rahoitus on nähty useissa maissa tärkeänä tasapainottajana samalla, kun kehitysyhteistyöhankkeisiin on houkuteltu mukaan yksityissektorin toimijoita. Esimerkiksi Ruotsissa Finnwatchin sisarjärjestö Swedwatch sai vuosina 2012–2014 yli 500 000 euron vuosittaista rahoitusta. Tänä vuonna solmitussa ohjelmassa Swedwatchin rahoitusta on kasvatettu.